5 redes hoekom ons van pofbaadjies hou | rooi rose 5 redes hoekom ons van pofbaadjies hou | rooi rose
5 redes hoekom ons van pofbaadjies hou
Pofbaadjies en jasse is van die groot moet-hê-items dié winter. Of jy nou op 'n ski-vakansie gaan of met Jan Tuisbly se karretjie ry – hierdie baadjie is vir jou. Deur Bea Lingenfelder. Hooffoto verskaf deur Country Road
Gee die eenvoudige t-hemp en jeans nuwe lewe
Almal van ons het daardie gunsteling t-hemp-en-jean-uitrusting waarop ons staatmaak. Ruil die klassieke denim- of leerbaadjie vir 'n helder pofbaadjie. Die baadjie gee net daardie tikkie andersheid wat jou uitrusting nuwe lewe sal gee.
Daar is 'n styl, kleur en materiaal vir elke vrou
Verkies jy satyn, pienk en bonkig of eerder wol, swart met 'n effense langer snit? Hoe jy ook al die dag voel, daar is 'n styl vir elke voorkeur.
Dit kan selfs saam met oefenklere gedra word
Van die gim tot die winkels. Die athleisure-styl is nou hoogmode en wat is meer gepas as om die sportiewe voorkoms verder met 'n pofbaadjie te beklemtoon?
Jy kan dit opkikker met borduur- of appliekwerk
Speel veilig met eenvoud, of dra dit soos op die loopplanke met verskeie motiewe en patrone van borduur- of apliekwerk. Skerp jou naaldwerkvernuf op en werk self 'n paar pronkpleisters aan die moue en rug om dit daardie stadstyl te gee.
Die pofsnit steek ongewenste kurwes weg sonder om jou uitrusting lomp te laat voorkom
Bonkig beteken nie noodwendig lomp nie. Sommige van ons is nie altyd gemaklik met styfpassende style nie, en dis waar die pofbaadjie tot jou redding kom. Die oorgrootte snit skep 'n gemaklike voorkoms wat jou informeel, tog sjiek sal laat lyk.